Papersnake/gushiwen huggingface dataset:
偈颂六十五首
释普济（宋代）

悉达脚下，七花八裂。
韶阳棒头，有礼有乐。
浮邱八景 其七 挹袖轩
黄鏊（明代）

衣拂青霄五色云，书传丹检一函文。山中忽遇浮邱伯，几挹轻裾手未分。
寓漳南静众寺三月晦信步到庵亭旷望久之聊寄所感
陈渊（宋代）

意行不知远，倚杖嚣尘外。南州风物繁，此地溪山会。

俯窥城市喧，蚁垤几成坏。只尔可忘情，未用旋吾旆。
登控鲤亭望孤山
释德洪（宋代）

水面微开笑靥，山形故作横陈。彭泽诗中图画，为君点出精神。
蜀公范景仁忠文公挽辞四首
苏颂（宋代）

仁祖倦勤日，公居献纳司。
累朝论国本，三接叹忠规。
未奋经纶业，空留典册词。
二名彰美行，千古有遗思。
清夜辞十首
白玉蟾（宋代）

风起兮霜下，池塘冰兮井水寒。
望清都兮鹤未还，明月兮空山。
如梦令
查慧（清代）

篱外一痕残雪。池上一丸明月。新种白藤花，不许小鬟轻折。

休折。休折。个个养成蝴蝶。
送霍鲁斋侍御备兵吴兴
王宏祚（清代）

简命鹤溪滨，兰台宠渥新。观风期揽辔，恋阙欲埋轮。

山色摇行幰，湖光映吏人。东南筐篚尽，愿早奏枫宸。
自咏
陆游（宋代）

龟屋裁小冠，鹿皮制短裘。
陆驾少游车，水泛渊明舟。
山泽与城市，有路即可游。
或时一饭去，间亦旬日留。
方见草木萌，忽已天地秋。
淘丹云涧冷，采药乳穴幽。
逢人亦欣然，有问乃不酬。
摩挲金铜人，千载寄悠悠。
三贤堂
徐恢（宋代）

六井犹存记，三贤尚有堂。
地连金色界，庙接水仙王。
市井空陈迹，杉松只旧行。
唯公识真意，此处酒难忘。
禾熟
孔平仲（宋代）

百里西风禾黍香，鸣泉落窦谷登场。
老牛粗了耕耘债，啮草坡头卧夕阳。
游陵阳谒王左丞代先书寄献
郭祥正（宋代）

布衣射策趋蓬莱，十年得志联三台。怀仁附义天下悦，忠言屡叩宸聪回。

不唯尽赦息钱息，曾均惠泽覃枯骸。先皇晏驾旧臣老，白云黄鹤空徘徊。

藩城六见换符节，直道自任宁嫌猜。昭亭扶春入画戟，句溪洗月供吟杯。

佳宾三千集珠履，赤子十万登熙台。玄晖比公固不足，我攀太白惭非才。

披云拂雾一何晚，泥滑不敢鞭驽骀。明朝迤逦造宾榻，愿逢浩气吹寒灰。

玉上青蝇本无有，都人争望公归来。公归来，至尊梦吉天颜开。
庚戌冬乘浣隙谒西林寺渐老 其二
曾丰（宋代）

传衣今北秀，驻锡小西林。握手鼎相别，敲门踵见寻。

温颜尘外礼，软语法中音。从此利名垢，那容点我心。
传言玉女·众绿亭前
吴潜（宋代）

众绿亭前，都是郁葱佳气。越姬吴媛，粲珠钿翠珥。红消粉褪，几许粗桃凡李。连珠宝炬，两行缇骑。自笑衰翁，又行春锦绣里。禁肴宫酝，记当年宣赐。休嫌拖逗，且向画堂频醉。从今开庆，万欢千喜。
宫词 其五十四
赵佶（宋代）

阊阖朝来禁钥开，传邮跃马度香街。封章通进言三捷，从尔威风满国怀。
宿王屋天坛
马戴（唐代）

星斗半沈苍翠色，红霞远照海涛分。折松晓拂天坛雪，

投简寒涛玉洞云。绝顶醮回人不见，深林磬度鸟应闻。

未知谁与传金箓，独向仙祠拜老君。
次漕庾两使者绝句韵六首
刘克庄（宋代）

隽游回首记端平，朝退联鞍出大明。
紫陌难寻看花伴，丹山聊听喊茶声。
重九日至云号
王洋（宋代）

梯山七千丈，接迹上清虚。
钟杂钧天奏，僧参梵帝居。
摄衣鹏展背，洒墨雁添书。
今日登高眼，平生总不如。
满江红·一片秋光
佚名（宋代）

一片秋光，看天宇、修眉浮绿。都怪问、今朝爽气，十分堪掬。梅岳仙翁来瑞世，年年好景人间足。醉黄花、三日却称觞，锺天禄。不用把，香为祝。身自有，长生箓。只宽平六考，几多戬谷。袖手珍祠为足计，急流勇退宁随俗。把庄椿、从此计春秋，无穷福。
句
许葆光（宋代）

有官千里再分竹，无地平畦堪种瓜。
次韵读韩柳文
释德洪（宋代）

颍皋韵秀彻，如春在杨柳。清游每见删，题诗□□□。

□篇如用兵，曹瞒破张绣。神远付一快，奇变愕众口。

□□含至美，醇酽兵厨酒。柳文马顿尘，骄嘶不忘骤。

置□□文中，珷玞杂琼玖。同时公与侯，富贵可炙手。

人惊风云会，自矜时命偶。一欢难把玩，忽焉成老丑。

居然成□□，累累增培塿。两公独如在，并驱让先后。

文章有耿□，□语置坐右。我老坐诗穷，奔走营升斗。

时能吐佳句，英华出枯朽。
同颜使君真卿岘山送李法曹阳冰西上献书时会有诏征赴京
皎然（唐代）

汉日中郎妙，周王太史才。云书捧日去，鹤版下天来。

草见吴洲发，花思御苑开。羊公惜风景，欲别几迟回。
兰中番俗
萧竹（清代）

遍履兰中地，番庄卅六多。依山茅盖屋，近水竹为窝。

众怪疑魑近，心顽奈石何。往来皆佩剑，出入总操戈。

酒醉欣摇舞，情欢乐笑歌。尊卑还可爱，男女实难讹。

八节无时序，三冬亦暖和。未能传五教，咸晓四维摩。
蜉蝣行
陆游（宋代）

蜉蝣至细能知时，舂风磑雨占无遗。
蜻蜓满空乃不知，庭除一无无归期。
乐哉蜻蜓高下飞，蜉蝣未尽何忧饥。
檐间蜘蛛亦伺汝，吐丝织纲腹如鼓。
琴意诗 其八 平沙落雁
张梁（清代）

秋水渺无际，天空扬远音。芦花一片月，寂寂寒江深。

嘹唳止还作，回翔升复沈。凉飔听又起，萧飒满疏林。
紫薇花 其一
曾肇（宋代）

堂前紫薇花，堂下红药砌。繁华天上春，偪仄人间世。
依韵和蔡天启任四明绝句三首时暂来四明便还
晁说之（宋代）

真隐闲从鄮县来，三山仙蕊眼中开。
此身自有华阳洞，肯学东阳叹老槐。
王簪花
吴震斋（宋代）

素娥昔日宴仙家，醉里从他宝髻斜。
遗下玉簪无觅处，如今化作一枝花。
答贺文杏堂韵
赵必蒸（宋代）

文杏堂开华渡西，九天雨露正来肥。漫誇奕叶光先宅，却羡新来出故知。

千载暖回唐苑树，一时春足谢家枝。欲将俚语依金玉，把盏共论觉醉迟。
＊心香 寄柳巨济学录
马钰（金朝）

奉劝书生。早悟浮生。舍荣华、物外游行。无思无虑，无爱无憎。便外闲心，寻霞友，访云朋。常处常真，常净常清。做修持、自是灵明。铅为汞药，汞乃铅精。炼大丹成，乘鸾去，赴蓬瀛。
清平乐 题碧梧苍石图 珊瑚网名书题跋卷八
徐再思（元代）

西风吹断。帆迥浔阳岸。水影碧涵天影漫。倒印片云孤雁。琵琶涵谱新成。舟中应有苏卿。愁耳不堪重听，声声又复声声。
宿衡阳
陈藻（宋代）

一见行人一下车，行人都说异乡居。
别来闽岭三千里，夜宿衡阳梦寄书。
唧唧曲慰友丧女四首 其一
顾璘（明代）

唧唧复唧唧，问君何所忆。生女长不成，门楣待谁立。
酹江月（万花园用朱行父韵呈制帅赵端明）
方岳（宋代）

花风初逗，喜边亭依旧，春闲营柳。烟草隋宫歌舞地，谁遣万红围绣。结酒因缘，装春富贵，也要经纶手。笙箫声里，一江晴绿吹绉。

是处羽箭如飞，那知鹤府，花压阑干昼。油幕文书谈笑了，余事尽堪茶酒。报答东风，流连西日，绿外沈吟久。与春无负，醉归香满襟袖。
怀古
苏泂（宋代）

故宫何在绿离离，逆顺兴亡世所知。
草木尚怀勾践德，山川仍识夏王悲。
行人月下谁吹笛，游客街前自买碑。
欲倚阑干问陈迹，苍烟白露两迟疑。
寄王璠侍御求蜀笺
鲍溶（唐代）

蜀川笺纸彩云初，闻说王家最有馀。

野客思将池上学，石楠红叶不堪书。
同余汝霖游西湖观天竺观音永怀林和靖三绝 其二
胡寅（宋代）

岩前晴日荫树，林下微风采兰。临水更无尘想，望云时有遐观。
奉酬淮南牛相公思黯见寄二十四韵（每对双关分叙两意）
白居易（唐代）

白老忘机客，牛公济世贤。鸥栖心恋水，鹏举翅摩天。

累就优闲秩，连操造化权。贫司甚萧洒，荣路自喧阗。

望苑三千日，台阶十五年。是人皆弃忘，何物不陶甄。

篮舆游嵩岭，油幢镇海壖。竹篙撑钓艇，金甲拥楼船。

雪夜寻僧舍，春朝列妓筵。长斋俨香火，密宴簇花钿。

自觉闲胜闹，遥知醉笑禅。是非分未定，会合杳无缘。

我正思扬府，君应望洛川。西来风袅袅，南去雁连连。

日落龙门外，潮生瓜步前。秋同一时尽，月共两乡圆。

旧眷交欢在，新文气调全。惭无白雪曲，难答碧云篇。

金谷诗谁赏，芜城赋众传。珠应哂鱼目，铅未伏龙泉。

远讯惊魔物，深情寄酒钱。霜纨一百匹，玉柱十三弦。

楚醴来尊里，秦声送耳边。何时红烛下，相对一陶然。
石丸诗
王弘诲（明代）

伏不必熊渠虎，起不必皇初羊。渴不必王烈髓，饥不必鲍靓粮。

渴看崔家城东美一丸，犹堪米氏袍笏丈人当。崔君昔垦塾前圃，此物莹然出尘上。

传闻产自夷方来，旨小如拳今若鼓。隐映霞蒸海气浓，绰约象函天数五。

摩珠曾照普庵堂，劫火难销韫玉光。由来至宝终不灭，太极剖判云苍茫。

渴君莫洒陵阳泣，讲堂应拟石渠集。补天妙手更何人，支机好向云中拾。
留元衡须月上因抄贾元放旧词并怀季承
赵蕃（宋代）

北客飘零恨，南游邂逅情。
几年悲赋鵩，万里想骑鲸。
月已徐徐上，云能故帮生。
吾曹重离合，可问欲三更。
淳熙六年春帖子词·皇帝合六首
崔敦诗（宋代）

千门晓日山河丽，万国春风草木香。
造化无私随发育，圣明天子是东皇。
渡龙冈河
傅维鳞（清代）

驱马渡龙冈，初晴波益长。雨多新草绿，秋重远林黄。

城郭依沙岸，人家带夕阳。不须生别叹，犹自在吾乡。
和王右司回雁峰韵
王炎（宋代）

宦途多远游，王事无宁居。
人生亦何求，意足即有余。
候雁到衡阳，不肯更南去。
达人识其几，青云首回顾。
不受宠辱惊，进退皆裕如。
平生金石心，此诗岂欺予。
田园归去来，千载渊明语。
妙句当并传，来哲定深许。
古风五十九首·其十三
李白（唐代）

君平既弃世，世亦弃君平。
观变穷太易，探元化群生。
寂寞缀道论，空帘闭幽情。
驺虞不虚来，鸑鷟有时鸣。
安知天汉上，白日悬高名。
海客去已久，谁人测沉冥。
织图二十三首 其十七 织
胤禛（清代）

一梭复一梭，频掷青灯侧。艳艳机上花，朵朵手中织。

娇女眠齁齁，秋虫语唧唧。檐头月渐高，纸窗明晓色。
早秋游城南宗家园亭次韵周伯常中允二首 其二
程敏政（明代）

愔愔残暑逗轻纱，马入南园识旧家。邻酿旋分燕市酒，土宜时供歙州茶。

田苗有雨秋初熟，林影无风昼不哗。我已分为东道主，请君随赏四时花。
送潮阳方主学
刘克庄（宋代）

芹泮人人陶圣化，花封处处置师儒。
遥知避席来听讲，犹胜开师自授徒。
官比郑虔尤冷甚，士如赵德岂今无。
朝家调守方刓印，且可相依县大夫。
出永丰县西石桥上闻子规二首 其二
杨万里（宋代）

怨笛哀筝总不如，一声声彻九天虚。若逢雨夜如何听，幸得花时莫管渠。
诗三首
孙何（宋代）

贝阙琳宫紫雾深，凤凰仙乐尚愔愔。
鼎湖往事三千载，石笋青愔一万寻。
挺立不教凡草长，削成应免俗尘侵。
霓旌绛节知何处，空有莲花送好音。
送张洪阳学士请告南旋四首 其三
于慎行（明代）

秋风湖上鳜鱼肥，明月扁舟兴欲飞。蕙带从来浑未改，江猿应识主人归。
夏中杂兴
陆游（宋代）

出赴盟鸥社，归寻梦蝶床。
愚为度世术，闲是养生方。
休歇书中癖，消磨酒後狂。
远游亦已矣，不复解轻装。
谢杨善才道友惠数珠
释昙华（宋代）

南询初不失程途，收得金刚脑后珠。
两手持来亲献我，光明炯炯破昏衢。
送潍州詹倅五首 其二
綦崇礼（宋代）

天子有使指，借问何官曹。转粟溯洛津，帆樯连万艘。

大臣进所知，得此千人豪。扶摇一借便，看上青云高。
李姬传
侯方域（清代）

李姬者，名香，母曰贞丽。贞丽有侠气，尝一夜博，输千金立尽。所交接皆当世豪杰，尤与阳羡陈贞慧善也。姬为其养女，亦侠而慧，略知书，能辨别士大夫贤否，张学士溥、夏吏部允彝急称之。少风调皎爽不群。十三岁，从吴人周如松，受歌玉茗堂四传奇，皆能尽其音节。尤工琵琶词，然不轻发也。

雪苑侯生，己卯来金陵，与相识。姬尝邀侯生为诗，而自歌以偿之。初，皖人阮大铖者，以阿附魏忠贤论城旦，屏居金陵，为清议所斥。阳羡陈贞慧、贵池吴应箕实首其事，持之力。大铖不得已，欲侯生为解之，乃假所善王将军，日载酒食与侯生游。姬曰：“王将军贫，非结客者，公子盍叩之？”侯生三问，将军乃屏人述大铖意。姬私语侯生曰：“妾少从假母识阳羡君，其人有高义，闻吴君尤铮铮，今皆与公子善，奈何以阮公负至交乎！且以公子之世望，安事阮公！公子读万卷书，所见岂后于贱妾耶？”侯生大呼称善，醉而卧。王将军者殊怏怏，因辞去，不复通。

未几，侯生下第。姬置酒桃叶渡，歌琵琶词以送之，曰：“公子才名文藻，雅不减中郎。中郎学不补行，今琵琶所传词固妄，然尝昵董卓，不可掩也。公子豪迈不羁，又失意，此去相见未可期，愿终自爱，无忘妾所歌琵琶词也！妾亦不复歌矣！”

侯生去后，而故开府田仰者，以金三百锾，邀姬一见。姬固却之。开府惭且怒，且有以中伤姬。姬叹曰：“田公岂异于阮公乎？吾向之所赞于侯公子者谓何？今乃利其金而赴之，是妾卖公子矣！”卒不往。
朱履曲　诛房从赤松诛游托也
韩邦奇（明代）

廷尉司，萧何械系。未央宫，韩信诛夷。那英雄、早已见先几。

赤松诛、人何在，黄石公、数真奇。知情的，只有个越范蠡。
桂隐纪咏·传经轩
张镃（宋代）

香炷对清晨，微言得问津。
所师非传癖，手泽仰如新。
寄东山觉老
王铚（宋代）

红妆碧嶂旧登临，来演真常契佛心。
漫道山林无独往，那知笙磬有同音。
堂前明月四时好，山外白云千古深。
此别松门无复见，渔樵为伴老相侵。
六月五日雨后早朝偶然作
程敏政（明代）

夜来一尺雨，汨没西家墙。不知早已霁，但觉天苍凉。

独行御沟畔，流水声泱泱。仰视河汉间，星斗烂辉光。

好风吹苧衣，毛发森秋霜。渺然鸱夷子，扁舟泛江乡。

又若万里鸿，凌厉青云翔。人生贵适意，此境安可常。

遥遥禁中鼓，隐隐夜未央。下马一憩息，旭日升东方。
龙蛇歌
佚名（先秦）

龙欲上天。
五蛇为辅。

龙已升云。
四蛇各入其宇。

一蛇独怨。
终不见处所。
莒溪耕隐
方炯（明代）

莒溪环翠入瓢湖，古木云庄即旧居。
每种秫田秋酿酒，剩收桐子夜观书。
雪晴度岭闲骑犊，客至沿溪旋打鱼。
老我尘中无隐处，借君余地着茅庐。
普州三亭·碧崖亭
文同（宋代）

断巘渌溪边，危亭翠壁前。
轩窗谁是客，诗酒自称仙。
远壑春藏雨，长波昼起烟。
吏人休报事，高兴正陶然。
清明日卧病
张耒（宋代）

莺花零乱清明日，巾褐萧条老病翁。
乌鼎相亲勤煮药，素屏深坐怯当风。
爱花未免呼儿摘，畏雨还成对客慵。
自叹年来怨青镜，衰颜改尽少年红。
和道卿舍人奉祠太一斋宫
宋祁（宋代）

素秋来蕊馆，瑞祝达霄晨。
蘋荐祠无饩，楼居地不尘。
掷波琴鲤乐，傍畤汉鸡驯。
此际清怀极，盈杯沆瀣津。
杨妃醉酒
李祖训（清代）

沈香亭北赐华筵，饮倒霓裳队里仙。到为禄儿心更醉，宫鹦何故唤朝天。
送范子仪将漕湖北五首 其五
吕本中（宋代）

我懒百事废，尚叨交旧知。时蒙寄书来，索我送行诗。

我诗老益退，久为人所嗤。君独不见鄙，论相不举肥。

送君湖北去，无事隔山陂。时应有佳句，尚足慰相思。
送赵龙图归西明
释师范（宋代）

昔年曾约归四明，掇钵共饭莆菜羹。
东园蔬荠几衰长，望之何以辜斯盟。
铿铿小节何足拘，大名当振声{雄隹换左谷}{雄隹换左谷}。
旌旗不动剿胡种，屈伸一臂逾长城。
淮甸既肃四海肃，丰功盛德应难名。
了知八珍与藜苋，清闲富贵但等平。
我罹劫火固无闷，公视昼锦不以荣。
七佛承承竟何据，六祖忉忉空碗鸣。
君不见刹竿头上角龙头，鸿毛至重山岳轻。
题子瞻寺壁小山枯木二首
黄庭坚（宋代）

海内文章非画师，能回笔力作枯枝。
豫章从小有梁栋，也似郑公双鬓丝。
句
冯宋（宋代）

布衣已有回天力，太学翻为御史台。
盐井
苏履吉（清代）

南望盐川五里途，煮来双井水成珠。朝朝集上薪为桂，六十余家卖尽无？
示僧
释居简（宋代）

善财去后无消息，重到华严更几人。尔向那边重到此，为吾拈却故园春。
送高士安下第归岷南宁觐
欧阳詹（唐代）

偕隐有贤亲，岷南四十春。栖云自匪石，观国暂同尘。

就养思儿戏，延年爱鸟伸。还看谢时去，有类颍阳人。
少年行
徐积（宋代）

车马朝游去，笙歌暮宴归。绣帏初睡起，红日上帘衣。
宪使张子鱼馈鱼
李舜臣（明代）

入门双鲤濯苍鳞，知是君分与故人。钓得云逢缄素遣，将来应比错刀新。

初晴雪色融斜日，半吐花芳报早春。安得烟波还此去，正怜杯水叹吾频。
寄见首座
释善珍（宋代）

借得茆斋傍涧泉，新年乐事胜常年。
诗逢得意犹藏稿，琴畏知音自断弦。
鲸浪粘天思渡海，狼烽照夜忆游边。
嶮途试尽身犹在，来共看云听雨眠。
瑞鹧鸪·雏莺初转斗尖新
张元干（宋代）

雏莺初转斗尖新。双蕊花娇掌上身。总解满斟偏劝客，多生俱是绮罗人。回波偷顾轻招拍，方响底敲更合?。豆蔻梢头春欲透，情知巫峡待为云。
我友远言迈
严羽（宋代）

朔风卷秋树，白日寒无光。是时鸿雁来，中野何苍茫。

我友远言迈，使我结中肠。如何携手欢，一旦成异乡。

行旅有期程，游子多悲伤。置酒欲高歌，泪来沾我裳。

四座惨相顾，征马亦徬徨。未知会面日，且复尽兹觞。
沧洲白鹭图五首 其二
汪炎昶（宋代）

云影天光匝钓矶，毰毸微展雪毛衣。不知妙得天然趣，只道惊人意欲飞。
次韵过醴陵驿
释德洪（宋代）

解鞍成小寝，部曲营夜炊。此生一寄耳，梦幻相拘縻。

风餐杂舍者，水宿依江湄。何时步八塼，压犀帘幕垂。

三湘在图画，开屏供卧披。公宜宿玉堂，明甚无可疑。

今复聊尔耳，閒作虎头痴。
先博山老祖于天启甲子书予贱名留从容庵壁间已五十年矣佛生老上座于甲寅七月归之于予作此谢之
释今无（明代）

多时共住不知名，七十霜螺尚阅经。从此壁间无点画，抬头空阔眼尤清。
短歌行
陆游（宋代）

上樽不解散牢愁，灵药安能扶死病？千钧强弩无自射虚空，六出奇计终难逃定命。
人生斯世无别巧，要在遇物心不竞。
忧忘寝食怒裂眦，孰若凭高寄孤咏。
炎天一葛冬一裘，藜羹饭糗勿豫谋。
耳边闲事有何极，正可付之风马牛。
华表鹤图二首 其二
李东阳（明代）

城郭人民果是非，千年谁见鹤曾归。都来一觉人间梦，错向黄冠问缟衣。
系舟下牢溪游三游洞二十八韵
陆游（宋代）

旧观三峡图，常谓非人情。
意疑天壤间，岂有此峥嵘。
画师定戏耳，聊欲穷丹青。
西游过沔鄂，莽莽千里平，昨日到峡州，所见始可惊，乃知画非妄，却恨笔未精。
及兹下牢戍，峰嶂毕自呈。
下入裂坤轴，高骞插青冥。
角胜多列峙，擅美有孤撑。
或如釜上甑，或如坐後屏。
或如倨而立，或如喜而迎，或深如螺房，或疏如窗棂，峨巍冠冕古，婀娜髻鬟倾。
其间绝出者，虎搏蛟虑狞，崩崖凛欲堕，修梁架空横，悬瀑泻无底，终古何时盈？幽泉莫知处，但闻珩佩鸣。
怪怪与奇奇，万状不可名。
久闻三游洞，疾走忘病婴，窦穴初漆黑，伛偻扪壁行，方虞触蜇蛇，俯见一点明，扶接困僮奴，恍然出瓶罂，穹穹厦屋宽，滴乳成微泓。
题名欧与黄，云蒸苍藓平。
穿林走惊麋，拂面逢飞鼪。
息倦盘石上，拾樵置茶铛，长啸答谷响，清吟和松声。
辞卑不堪刻，犹足寄友生。
北郭烟雨 
郑如兰（清代）

园开北郭好吟哦，和雨和烟诗思多。杨柳千条蕉数本，商量淡墨画如何。
送友人游吴
储嗣宗（唐代）

吴山青楚吟，草色异乡心。一酌水边酒，数声花下琴。

登楼旧国远，探穴九疑深。更想逢秋节，那堪闻夜砧。
次韵范参政书怀
陆游（宋代）

已著山林扫塔衣，洗除仕路剑头炊。
心光焰焰虽潜发，颔雪头头已太迟。
度日只今闲水牯，知时从昔羡山雌。
掩关未必浑无事，拟遍寒山百首诗。
岳麓寺
曾几（宋代）

岳麓知名寺，幽寻到眼边。
林深不见日，山静只闻泉。
便欲呼舟去，聊为借榻眠。
明朝游历处，都在小窗前。
新卜清罗幽居奉献陆大夫
孟郊（唐代）

黔娄住何处，仁邑无馁寒。岂悟旧羁旅，变为新闲安。

二倾有馀食，三农行可观。笼禽得高巢，辙鲋还层澜。

翳翳桑柘墟，纷纷田里欢。兵戈忽消散，耦耕非艰难。

嘉木偶良酌，芳阴庇清弹。力农唯一事，趣世徒万端。

静觉本相厚，动为末所残。此外有馀暇，锄荒出幽兰。
麟颂
蔡邕（两汉）

皇矣大角，降生灵兽。视明礼修，麒麟来孚。春秋既书，尔来告就。

庶士子锄，获诸西狩。
次韵王太博关太丞同游石鼓商
刘挚（宋代）

礼局仙人两俊流，高才相敌异商周。北溟风水初登化，南楚江商晚并游。

契阔岁华归大笑，留连骚雅入冥搜。江边一醉惊离散，应有功名约白头。
次秦少游春日偶题韵二首 其二
钱协（宋代）

春雪唯添鉴里丝，慵将泪眼看花枝。𨃟跻伏枕呻吟日，枉过还家一笑时。
减字木兰花（次韵赵倅）
韩元吉（宋代）

风梳雨洗。玉阙琼楼何处是。万里秋容。唤起嫦娥酒未中。

相逢且醉。忙里偷闲知有几。况自丰年。须信金华别是天。
题桃花春禽
殷云霄（明代）

飘泊东南春巳去，孤帆未足三江路。风涛暂泊钱塘潮，云雾遥看富阳树。

寻芳南屏来何迟，春花落尽无残枝。湖上浮鸥背我去，岩畔枯梅犹自奇。

王君驰图开素封，黄鹂紫燕桃花红。似伤晚风娇不语，应识春色来相从。

故园花鸟偏怜余，三载干戈未有书。捲图还之空叹息，陶家兰柳今何如。
惜菊写似董良谟
张弼（明代）

晚香老懒日相亲，可奈朝来渐觉陈。西子面□鸾镜月，杨妃心觉马嵬尘。

写怀顿觉诗无料，解闷还凭酒有神。寄语西风看花伴，落英堪嚼也堪纫。
万寿寺避暑读书
赵孟坚（宋代）

梵寺斋殿深，屋古洞阴冷。
火云自空飞，此地暑尽屏。
乍至心已清，坐久体如冰。
官清务乃简，居易事亦省。
是为臭味同，玉碎金无矿。
萧闲日追随，论辩当修省。
展书相对读，佳处击节猛。
舆{上白下士}谓前兹，文会无计盛。
觞咏直寄耳，沈湎夫岂肯。
过从奚厌密，交通久尔敬。
无令数斯疏，此语共知警。
颂古一百二十一首 其六十五
释宗杲（宋代）

祖父田园都卖了，四边界至不曾留。奈何犹有中心树，恼乱春风卒未休。
咏蝉
李复（宋代）

转丸能升高，藏丸必穴深。
么形感气变，默得幽憩心。
遇冬潜厚地，应暑登高林。
仙术尔何知，动静役阳阴。
玉兔寺
王随（宋代）

霜毫感应早呈祥，谁布黄金建宝坊。
古殿幡花绕真圣，美名灵迹异诸方。
延真道院
乐雷发（宋代）

沧流翠竹接仙扃，灵菜丹虬拱上真。
拟就玄翁分半榻，閒听秋雨守庚申。
次韵知县三兄
苏泂（宋代）

杨柳依依万缕丝，梅花无计与扶衰。
十分酒满闷如昨，一半春休雨未知。
安得诗书成保社，略容岩壑有心期。
扁舟短策寻常事，肥马轻裘我不为。
幕次闲吟
王禹偁（宋代）

二年憔悴咏江蓠，恩诏重教侍玉墀。
寓直掖垣休入梦，常参幕次且吟诗。
新文自负山中集，旧吏多惊鬓畔丝。
莫道谏官无一事，犹胜闲卧解州时。
挽林知县朝奉词
戴栩（宋代）

两拜恩纶世泽垂，皇天老眼未嫌迟。
百年忽失古君子，四海难逢今吏师。
祖奠兼排遮道帐，影祠别写憩棠碑。
湖堤荪满读书处，雪意将云万叠悲。
寿湖南宗宪五首
廖行之（宋代）

湘俗日窳敝，嗜恶甘如饴。
良心岂初然，物欲或迫之。
经正则民兴，靡事穷诛夷。
桑麻遂生业，四海治可推。
真珠帘·纶巾古貌尘寰表
陈著（宋代）

纶巾古貌尘寰表。风流处、别是英雄才调。胸次著乾坤，触景皆诗料。金碧楼台新筑就，傍翠麓、旋添花草。仙棹。更逍遥来访，十洲三岛。遮眼富贵人多，算如公有子，人间应少。看膝下功名，共月林清皎。象简绯袍亲侍策，且胜赏、先春独笑。都道。馆中书就养，云翘偕老。
感梦
姜特立（宋代）

前后升沈二十年，向来孤冷偶同然。
梦中许我传衣钵，敢望功名却比肩。
鹊桥仙（寿葛宰）
黄机（宋代）

松梢擎雪，竹枝漙露，炯炯照人清韵。仙家谱系合长生，元不藉、清炉丹井。

凌云壮志，垂天健翮，九万扶摇路稳。发闻政最有公车，定飞下、日边音信。
龟石
钱时（宋代）

溅浪翻波湿不晴，滩头龟石几千春。
浮屠漫演无生法，谁是庵中不死人。
五泄山三学院十题·夹岩
释咸润（宋代）

一径数里间，巉岩镇幽谷。
中夹清溪流，白云长断续。
和史药房三绝 其二
陆文圭（元代）

出处何如汉二疏，返耕聊以遂吾初。虎头未可轻摇笔，牛角何妨且读书。
留别伯寿兄
喻良能（宋代）

相过不惮远，相迎慰所思。
须知对床处，绝胜陟冈时。
夜雨论畴昔，秋风惜别离。
明年楚东景，准拟共题诗。
拜疏辞朝
刘宗周（明代）

阊阖云中拜纩旒，老臣无地展嘉谋。空遗梁笱平生在，忍负弓旌归去休。

进退一时存小节，功名自古诵先忧。今朝泪落征衫尽，赢得身閒似野鸥。
读吴汉槎秋笳集有作 其三
屈大均（明代）

戍边同妇子，耕得橐驼深。白碱含霜冻，黄沙捲日阴。

柳间烹野马，椵下掘人蔘。于靬多沾赐，牛羊一片心。
送品上人入秦
朱庆馀（唐代）

独去何人见，林塘共寂寥。生缘闻磬早，觉路出尘遥。

江雪沾新草，秦园发故条。心知禅定处，石室对芭蕉。
夏日同盟游玉湖分韵得柳字
周密（宋代）

泽国秋早凉，溪山喜招诱。扁舟以遨游，嘉与同志友。

菡萏池百弓，花竹园五亩。左映碧浪湖，右带浮玉阜。

当年经锄翁，依水开户牖。游鳞习吾伊，飞鸟谢挥手。

牙签卷三万，散漫今何有。斑斑屋壁间，仅见诗数首。

万事正如此，何以图不朽。得丧类蕉鹿，功名等刍狗。

古今聊复尔，纷华亦非久。人生匪金石，安得百年寿。

矧余蒲柳姿，发白惭老丑。蹒跚笑鳖跛，缓慢羞牛后。

因循负壮图，漫浪若聱叟。鸥盟倏焉聚，一笑夫岂偶。

溪翁馈鱼蟹，野老分莲藕。高咏甫里篇，满饮乌程酒。

清狂君勿嗤，嵇阮未易不。蘋风送回桡，残虹挂高柳。
子云兄命赋禄隐
韩元吉（宋代）

子牟居江湖，而有魏阙心。
方朔待金马，与世相浮沈。
古为旷达士，岂必栖山林。
吾兄官湖南，一室横古今。
朝披祝融高，暮涉湘水深。
听杜将军帐下儿歌
仇远（元代）

什什伍伍金人降，将军忍杀令归乡。
归时说与汝郎长，纳土封汝异姓王。
龙兴寺吊少陵先生寓居
陆游（宋代）

中原草草失承平，戍火胡尘到两京。
扈跸老臣身万里，天寒来此听江声！
和君时见寄
彭汝砺（宋代）

不是伤愁不作诗，吾言无益亦何为。肺肝欲语竟无处，惟有江头鸿雁知。
自取池
戚继光（明代）

挠之亦浊，澄之亦清。
名曰自取，濯足濯缨。
再次韵二首
陈造（宋代）

自揖高人拥鼻吟，湖滨诗酒便论心。
天教联绶同民社，日许挑论订古今。
刺眼未妨翻著袜，跃炉宁问不祥金。
简编自有千年计，迟子追还正始音。
和陈子思马上口占令益师携茶纸赴会之作二首 其二
毕仲游（宋代）

早携数幅过山隅，明日诗情各有馀。案上罗文如已少，金花银叶也堪书。
放歌
张煌言（明代）

吁嗟乎！
沧海扬尘兮日月盲，神州陆沉兮陵谷崩！
吁嗟乎！沧海扬尘兮日月盲，神州陆沉兮陵谷崩。
藐孤军之屹立兮，呼癸呼庚。
余悯此孑遗兮，遂息机而寝兵。
方壶圆峤兮，聊驾税以薶名。
神龙鱼腹兮，罹此豫且之罾。
余生则中华兮，死则大明，
寸丹为重兮，七尺为轻。
维彼文山兮，亦羁絏于燕京，
黄冠故乡兮，非余心之所馨。
欲慷慨而自裁兮，既束缚而严更，
学谢公以绝粒兮，奈群喙之相并。
等鸿毛于一掷兮，何难谈笑而委形，
忆唐臣之啮齿兮，视鼎镬其犹冰。
念先人之践土兮，愧忠孝之无成。
翳嗣子于牢笼兮，痛宗祀之云倾。
已矣夫！荀琼谢玉兮，亦有时而凋零。
余之浩气兮，化为风霆；
余之精魂兮，变为日星。
尚足留纲常于万祀兮，垂节义于千龄。
夫何分孰为国祚兮，孰为家声。
歌以言志兮，肯浮慕兮箕子之贞？
若以拟乎正气兮，或无愧乎先生。
蚁蝶图
黄庭坚（宋代）

胡蝶双飞得意，偶然毕命网罗。群蚁争收坠翼，策勋归去南柯。
招隐亭
李彭（宋代）

袅袅秋风生桂枝，小山岩壑石逶迤。王孙归去岁将晏，莫学臞儒炊扊扅。
旧井
任兰枝（清代）

新井开露桃，旧井土花湿。新井繘银瓶，旧井瓶不入。

新井苦水甘，旧井甘水涩。君看旧时井，亦似新来汲。
过万桥哭潘先生
王十朋（宋代）

投老西游志不成，死生贫贱见交情。江头昨夜潮声怒，却为先生气不平。
次韵十诗·晨朝懒起
楼钥（宋代）

坐见一翁双鬓皤，只赢晓梦到无何。
窗凉风透真成适，日出事生还更多。
足弱已难堪蜡屐，齿摇初不为邻梭。
回思螭陛班心处，日日奔趋向馺娑。
大水行
厉同勋（清代）

六月三日潮接天，江水入河河入田。农夫一片哭声起，可怜辛苦今尽捐。

上田下田深数尺，水势直与官河连。老翁登床急，小妇抱儿泣。

鸡犬屋上啼，马牛冢边立。哀哀疾走鸣县官，万灶炊烟忽无色。

县官为申文，上达大府闻。一日委员十数辈，江南江北何纷纷。

勘灾来，小民喜。官无言，灾已矣。官来岂不恤民艰，直陈恐失大府指。

呜呼勘灾灾不成，县官在旁徒吞声。沿江一千里，民恨不欲生。

送官走且诉，听者难为情。闻说今年仍索租，流离之民胡为乎。

民何辜，天不可呼，况复东窜西走儿寒女饥之穷途。

吁嗟呼！县官不能主，吾民毋怨苦。犹幸父母慈，清俸先分汝。

朝给饼，暮给钱，民之颠连或可补。贤乎贤乎吾明府。
题驴瘦岭马铺
黄叔达（宋代）

老马饥嘶驴瘦岭，病人生入鬼门关。病人甘作五溪卧，老马犹思十二闲。
苍梧闻嘉祚鲁望两弟获隽消息
欧必元（明代）

年来江海上，日望故园心。别后无书札，风前闻好音。

埙篪知汝和，桃李傍春阴。欲寄池塘句，先成梦里吟。

谢家群从宴，何日醉东林。
张几仲被 其三
苏过（宋代）

闻公卜菟裘，欲访有鱼稻。綵衣归林下，池塘共春草。

贤者享三乐，世俗未易道。但恐东山心，上意还不报。
偈倾一百三十三首
释法薰（宋代）

九十日安居，遍地无行路。
意不停玄，眼不挂户。
布袋头开，乾坤独露。
万里寸草无，踏著不相似。
过龟湖诗
陈国英（明代）

竭泽年来鱼□□，沧桑犹是古龟湖。浮沉往迹潮高下，去住冢□云有无。

世乱未能终稼穑，士贫那肯废诗书。□时得睹修和理，鸡犬桑麻遍海隅。
昭潭十爱 其十
梅挚（宋代）

我爱昭州果，西东此擅珍。荔枝登宴美，桂子荐盘新。

映树珠含影，承牙玉溜津。二年游宦乐，满腹岭南春。
重造小屋适有携故人胡宁寿草书见惠
谢复（明代）

松竹西山下，清风一草庐。经营终岁计，邂逅故人书。

珠玉联今古，云烟妙卷舒。不妨高挂起，举首对群儒。
和内方先生北征篇赠胡傅二职方行塞
尹台（明代）

旄头夜犯燕晋墟，敌兵十万亘穹庐。天子九重按神剑，将军五道驰军书。

大同城外烟沙动，天骄马饱矜驰鞚。径引健肥突朔陲，窃窥金帛邀王贡。

北兵气势恣挥霍，抚军督帅计消愕。裨校纷惊都护营，轒辒并弃嫖姚幕。

玺书捷下甘泉宫，安边将佐分才雄。郎曹二镇参谋画，司马六师统制功。

由来勋业盛文儒，把君腰间金仆姑。七擒岂可穷葛亮，三法岂必传穰苴。

朝廷昨念边饟急，百万亲输金帑积。阃外投醪气已增，军中超距材堪出。

横行万里清塞垣，东扫巫闾西玉门。鸣鞘直捣阴山破，捲旆回麾瀚海翻。

丈夫一身誓许国，铭功要勒燕然石。系颈宁虚贾谊言，飞书肯效鲁连射。

腐儒粗狂不料事，风尘跃策志未已。愿得一请关门缨，提携玉龙并君起。
到袁州二首 其二
朱熹（宋代）

袁州刺史几何人，韩李流芳独未泯。道丧时危今日意，九原遗恨一时新。
居延海树闻莺同作
陈子昂（唐代）

边地无芳树，莺声忽听新。间关如有意，愁绝若怀人。

明妃失汉宠，蔡女没胡尘。坐闻应落泪，况忆故园春。
岑使君牧襄阳受代还朝某同赵德麟谢公定潘仲
李廌（宋代）

使臣抚南夏，万夫久以望。
道粹韵宇胜，德满声誉香。
炳然龙虎文，瑑此金玉相。
笑谈府中居，无为民自康。
题高节书院
月鲁不花（元代）

远聘羊裘到汉庭，竟忘龙衮略仪刑。先生不为干人爵，太史何劳奏客星。

潮上严滩浮海白，山连禹穴入云青。高风千古成陈迹，唯有荒祠绕翠屏。
宫词
杨皇后（宋代）

元宵时雨赏宫梅，恭请光尧寿圣来。
醉裹君王扶上替，銮舆半仗点灯回。
和酬社从事题壁
林逋（宋代）

弭盖入衡宇，相看情独深。
萧疏秋树色，老大故人心。
佳话频移晷，清飙几拂襟。
寥然长卿壁，题此比兼金。
吟边
黄庚（元代）

落尽荼蘼燕未归，小园寂寂掩柴扉。吟边正苦无诗料，风递杨花扑客衣。
游仙四首
曹勋（宋代）

严驾发沧浪，行乐从所之。
方诸款青童，隐景朝郁仪。
流金戒前导，玉节纷萎蕤。
运策乘飞电，扬旌耀彩霓。
斑龙承倒景，蠖略翔紫微。
命我发金策，受事临西垂。
白帝启真籙，斟酌合四时。
解带清商馆，置酒璇渊池。
高酣发空谣，群响凄以悲。
海水变苍陆，翻覆如奕棋。
咄叱红尘子，役役何所为。
次韵赵承之数诗
苏过（宋代）

一生拙自谋，老去复谁谏。二年此流落，汝岂宜仕宦。

三黜固不辞，难堪妻妾讪。四海将安归，面垢风裂骭。

五鼎不愿食，诚言岂容赝。六韬素无奇，破敌未有间。

七十古所稀，田园当早办。八骏方并驱，瑶池朝与宴。

九牛亡一毛，安用蓬蒿鴳。十室请老焉，佩弦吾敢慢。
水调歌头
张元干（宋代）

平日几经过，重到更留连。黄尘乌帽，觉来眼界忽醒然。坐见如云秋稼，莫问鸡虫得失，鸿鹄下翩翩。四海九州大，何地著飞仙。

吸湖光，吞蟾影，倚天圆。胸中万顷空旷，清夜炯无眠。要识世间闲处，自有尊前深趣，且唱钓鱼船。调鼎他年事，妙手看烹鲜。
和朱牧宣德
冯山（宋代）

英游相聚日相欢，休唱还家蜀道难。为爱尊前文字饮，不知门外雪霜寒。

酒酣依约群仙梦，谈剧飞扬巨海澜。从此追随频语笑，莫教憔悴耻儒冠。
元日词其一·内廷
晏殊（宋代）

玉殿初晨淑气和，璧池冰解水生波。
龟台圣母增年历，万寿无疆积庆多。
送广通上人游江西
皎然（唐代）

香炉七岭秀，秋色九江清。自古多禅隐，吾常爱此行。

寻师经鄂渚，受请到青城。离别人间事，何关道者情。
夜读吕化光文章抛尽爱功名之句戏作
陆游（宋代）

玉关西望气横秋，肯信功名不自由？却是文章差得力，至今知有吕衡州。
点绛唇·借问嫦娥
杨无咎（宋代）

借问嫦娥，当初谁种婆娑树。空中呈露。不坠凡花数。却爱芗林，便似蟾宫住。清如许。醉看歌舞。同在高寒处。
张推水亭赏莲惠诗次韵
舒邦佐（宋代）

玉环妖血不飞天，化作芙蕖满眼前。
恰有六郎来比似，便哦七字斗清妍。
晓妆洗露汉宫女，晚步凌波水府仙。
得待密房成玉蛹，送烦纤手剥新莲。
秋江
释道潜（宋代）

赤叶枫林落酒旗，白沙洲渚夕阳微。数声柔橹苍茫外，何处江村人夜归。
北园
白居易（唐代）

北园东风起，杂花次第开。心知须臾落，一日三四来。

花下岂无酒，欲酌复迟回。所思眇千里，谁劝我一杯。
登第诗
王容（宋代）

天上催班晓色晴，五星伏尽极星明。
奎章读罢三千字，胪唱传来第一声。
名实两言虽朴语，始终一节悉真诚。
圣恩深厚难图报，愿罄愚衷结此生。
登白石塘高峰三首 其一
刘崧（元代）

西北群峰势最雄，云霞倒影落塘中。几年却上岩前石，坐看匡山出日红。
再答静翁并以筇竹一枝赠行四首
黄庭坚（宋代）

一筇九节添行李，用得人间处处尊。
只要上山行饱饭，莫将风雪打人门。
西江月·形物虽居宇内
长筌子（金朝）

形物虽居宇内，梦魂长玩台州。山堂真趣与谁酬。窗外梅疏竹瘦。千里烟霞冉冉，半帘风月飕飕。天公赐我这清幽。料想浮生难勾。
送楚屯田知扶沟
梅尧臣（宋代）

客亭多少路，花信几番风。
折柳赠新翠，种桃思旧红。
渊明节已异，潘岳趣还同。
政治有余力，归来辞赋工。
逢故人
杜牧（唐代）

年年不相见，相见却成悲。教我泪如霰，嗟君发似丝。

正伤携手处，况值落花时。莫惜今宵醉，人间忽忽期。
孙期牧豕
韩淲（宋代）

祝鸡牧豕其非误，逐鹿屠龙也是閒。用破心时无活路，得全身处有名山。

洪纤高下皆徼幸，终始乘除每好还。一任凤歌仍豹隐，多应蚁梦与蜗蛮。
房陵旧第股引蔡水养鱼於池败日或有塞其水窦
宋祁（宋代）

后园平日引春渠，浴凤翔鸳两自如。
一旦绣衣来簿责，馀灾犹得及池鱼。
纳凉桂堂二首 其二
朱淑真（宋代）

清香满座瓜分玉，明月澄空酒漾金。不是夜凉难就醉，一帘秋色竹森森。
有木诗八首·其八
白居易（唐代）

有木名丹桂，四时香馥馥。
花团夜雪明，叶剪春云绿。
风影清似水，霜枝冷如玉。
独占小山幽，不容凡鸟宿。
匠人爱芳直，裁截为厦屋。
干细力未成，用之君自速。
重任虽大过，直心终不曲。
纵非梁栋材，犹胜寻常木。
五徵君松阴独坐图
郭礼（宋代）

盘石走新萝，飞流下层巘。
抱琴如有期，心与孤云远。
鸟来天际微，林光澹将晚。
受此松气清，坐啸不知返。
当窗织
戴良（元代）

当窗织，贫家女儿堪叹息。隔墙惟听伊轧声，堕珥欲收应不得。

惟日织成花锦段，尽输上官犹诫缓。夫婿复来催上机，岂念身穿蓝缕衣。

君不见富家娘，不识蚕桑著绣裳。
送蔡少府赴登州推事
高适（唐代）

胶东连即墨，莱水入沧溟。国小常多事，人讹屡抵刑。

公才征郡邑，诏使出郊坰.标格谁当犯，风谣信可听。

峥嵘大岘口，逦迤汶阳亭。地迥云偏白，天秋山更青。

祖筵方卜昼，王事急侵星。劝尔将为德，斯言盖有听。
别西湖六年矣忆幽居之趣率成四首 其三
陈曾寿（清代）

意行沿涧曲，湿屦芳露盈。忽然微风至，奇香不可名。

探寻遍高下，众绿掩一茎。长蔓小白花，灿灿缀玉英。

馨烈夺兰蕙，娟然发幽情。相逢不相识，一见真目成。

誓将表孤隐，图检离骚经。
铁钉
释绍昙（宋代）

恶钳锤下翻身去，个个当阳要出尖。钉得虚空无缝罅，有完全有不完全。
梁虚斋园中木绵次韵
陈恭尹（清代）

太华十丈几曾花，今见南州野老家。近院似归金蜡炬，倚山如出石床砂。

每来丹凤巢三月，未许铜瓶折一丫。便是天台最深处，赋才何让赤城霞。
杂兴六首 其一
陆游（宋代）

散步持书卷，闲眠枕药囊。驯獐随几杖，痴蝶入衣裳。

病起年光速，身闲日景长。为怜红树好，久立向西厢。
道希法师求法西域终于庵摩罗跋国后…聊题一绝
义净（唐代）

百苦忘劳独进影，四恩在念契流通。

如何未尽传灯志，溘然于此遇途穷。
酬送罗朝奉 其二
刘攽（宋代）

老去光阴若电惊，此身已复愧扶行。归田悔不如元亮，毕娶犹能似尚平。

曩岁荐贤终未效，太音从古竟希声。最怜闾里人相语，北部威名动帝城。
答陈植父
林景熙（宋代）

衡门愁绝坐诗穷，瘦策荒途况此翁。
流水年华孤月在，黄花心事几人同。
乡书杳杳迎江雁，客枕萧萧避井桐。
昨夜莼鲈应入梦，扁舟归去及秋风。
秦中吟十首 其五 不致仕
白居易（唐代）

七十而致仕，礼法有明文。何乃贪荣者，斯言如不闻。

可怜八九十，齿堕双眸昏。朝露贪名利，夕阳忧子孙。

挂冠顾翠緌，悬车惜朱轮。金章腰不胜，伛偻入君门。

谁不爱富贵，谁不恋君恩。年高须告老，名遂合退身。

少时共嗤诮，晚岁多因循。贤哉汉二疏，彼独是何人。

寂莫东门路，无人继去尘。
过渊明祠次还旧居韵
李彭（宋代）

往者金华公，赐环僰道归。笋舆过柴桑，彷徨有馀悲。

荒庭尚如旧，物色人事非。寒风起虚林，木叶无复遗。

榛丛傲霜菊，讵肯相因依。二事堕渺茫，兹理未易推。

适堪作废朝，总芳俱不衰。当有旷达人，橐金烦一挥。
连日祷雨犹未应也数语漫述皇恐之意呈簿尉
虞俦（宋代）

小儿曼倩儘狂奸，试掉雷车与破悭。
慰我农民须早计，怜渠岁事颇相关。
斋盂并日浑忘味，诗债如山只欠还。
谢令冥顽推不去世，毫丝无补亦胡颜。
赠浙西李推官
齐己（唐代）

他皆恃勋贵，君独爱诗玄。终日秋光里，无人竹影边。

东楼生倚月，北固积吟烟。闻说鸳行里，多才复少年。
摸鱼儿·问苍江
葛长庚（宋代）

问苍江、旧盟鸥鹭。年来景物谁主。悠悠客鬓知何似，吹满西风尘土。浑未悟。漫自许。功名谈笑侯千户。春衫戏舞。怕三径都荒，一犁未把，猿鹤笑君误。君且住。未必心期尽负。江山秋事如许。月明风静苹花路。敧枕试听鸣橹。还又去。道唤取。陶泓要草归来赋。相思最苦。是野水连天，渔榔四处，蓑笠占烟雨。
东阳山人僻居
晁冲之（宋代）

我家京洛间，桂玉资薄产。平生丘壑心，水竹不满眼。

清晨有客丘中来，山川指授收奇才。笑谈长揖波浪下，怀抱远承岩穴开。

东阳山人高华隐，豪侠持身复修谨。旁山多辟黍秫田，碧溪东流及春酝。

溪南一亩当翠微，秋风莼熟菰叶肥。龟鱼上带藻荇动，鸥鹭下拂芙蓉飞。

亭阴野塘亦新筑，溪山共作窗中绿。诸郎年少皆知书，子夜哦诗动修竹。

岁时冠盖如浮云，击钟鼎食江淮闻。爱山自比谢康乐，多士不减春申君。

我欲沿溪扬小楫，亭边共醉藤萝月。叩门夜访君家时，扁舟重载山阴雪。
送张季修归简州兼简伯修
度正（宋代）

屈子文章似六经，缙云重与振遗音。
一门秀出金闺彦，三峡光摇玉宇参。
挟册夙潜心学海，挥毫今独步儒林。
横飞脱去科场累，更去骚人向上寻。
和赵户曹游南湖之篇
吕祖俭（宋代）

金华山下旧同游，甬水相逢又半秋。
明日初开青玉匣，彻云吹破白云头。
谁能共我同清赏，且得纵君散客愁。
深夜沉沉欲回棹，浩歌相送过青州。
青天歌八章 其四
丘处机（宋代）

吾家此曲皆自然，管无孔兮琴无弦。得来惊破浮生梦，昼夜清音满洞天。
二月十五日陪府公出郊劝农
喻良能（宋代）

雨过郊原草色匀，元戎小队出城闉。
聊穿阡陌沟塍路，遍劝耡耰襫人。
红杏梢头春意好，绿杨深处鸟声新。
此行端为劭农设，肯学醺酣吐锦茵。
它山堰次永嘉薛叔振韵
魏岘（宋代）

一朝堰此水，千载粒吾民。
只仰溪为雨，何劳旱望云。
四时人饮碧，六月稻尝新。
流出心源泽，年年惠我鄞。
玉泉山杂咏十六首 其十一 犁云亭
弘历（清代）

绿甸高低绘麦禾，犁云锄雨较如何。一年最是关心处，忧为兹多乐亦多。
向阳草
弘历（清代）

年前立春春气早，更兼霢霂春雨好。栽者培之古所云，向阳暖处有新草。

嫩青遥见近不无，如茵如毯皆虚摹。文章大块始属稿，生意昌昌自此都。

得暄沾润增颜色，枯莽空怀对隅泣。物犹如此人何堪，春雨春阳难遍及。

吁嗟乎春雨春阳难遍及，对之怦然为蹰立。
寿胡兴元三首
吴泳（宋代）

几代贞元会，还生忠简孙。
清风拔薤本，爱日护葵根。
疋马驰周道，分公翰蜀门。
保安桥上路，手涤瘴云昏。
孔平仲著作江州官舍小庵
苏辙（宋代）

近山不作看山计，引水新成照水庵。
闭口忘言中自饱，安心度日更谁参。
简编围绕穿书蠹，窗户低回作茧蚕。
我亦一轩容膝住，敝裘粗饭有余甘。
武夷九曲棹歌图 其一
刘元刚（宋代）

一曲初篙上水船，翠岚苍壁挟洄川。綵幢幔屋今何在，空有丹炉石鼎烟。
谢君贶中秋见招不及赴
司马光（宋代）

不侍庾公宴，月华虚四秋。
幸逢东阁开，又阻西园游。
清辉散广座，孤影随行舟。
衮衣如示归，志愿终可酬。
绍兴亲享明堂二十六首
佚名（隋代）

于穆帝临，至矣元造。
克配其得，惟我文考。
仁恩广罩，栾叶永保。
宗祀惟初，以扬孝道。
初睡起有作
陆游（宋代）

喔喔晓鸡鸣，迢迢残漏声。
拨衾幽梦断，褰幌小窗明。
獠婢篝衣暖，山童拥篲行。
老夫徐下榻，负火听瓶笙。
独饮醉卧比觉已夜半矣戏作此诗
陆游（宋代）

泽畔元非慕独醒，散人一饮费经营。
也知世少苏司业，安得官如阮步兵。
醉著面颜惊少壮，浇余胸次失峥嵘。
更阑莫厌残灯火，卧听空廊络纬声。
为客吟
邵雍（宋代）

忽忆南秦为客日，洛阳东望隔秦川。
云山去此二千里，岁月于秦十九年。
柳色得非新婀娜，江声应是旧潺湲。
衰躯设使能重往，畴昔情怀奈杳然。
樊运使挽词
楼钥（宋代）

樊侯勋德佐中兴，百世儿孙尚典刑。
阖境民苏御史雨，列城人典使君星。
宪台严冷独峩豸，道院清闲谁掣铃。
谣颂洋洋在人耳，不须乐石更刊铭。
枕上口占
陆游（宋代）

五十年前诗酒身，山阴风月尚如新。
闲愁已是无阑障，一枕春寒更恼人。
和白沙
何南凤（明代）

大道平平孰省行，出家须放世情轻。古人尽是诃多事，智者讵甘恋此生。

大朴无文心地实，浑融类俗念头清。名门利路何停踵，不若林泉百不成。
口号十首呈程殿撰
陈造（宋代）

芳信飞来自月宫，月中桂茂劣能容。
素娥封殖非无意，准拟公家不尽供。
别燮玄圃后重寄
虞集（宋代）

郭西山路有寒梅，想见临行首重回。夜听雨声知水长，满船明月几时开？
次韵钱德初九日旅怀三绝 其二
沈与求（宋代）

登高虚欲夸能赋，乐事何曾副赏心。斜日孤云两愁绝，一觞聊为盍朋簪。
次韵酬礼之见赠
强至（宋代）

为吏淮壖岁欻周，不如当日傲公侯。
君今亦欲折腰去，遇好云山且胜游。
祝英台近 题湘苹馆图
程颂万（清代）

两重心，三五夕，江上翠楼倚。皱冷西风，吹梦不成水。

那时睡著冷鸯，采香人过，也偷避、曲阑干底。

忍拚弃。画中双桨盈盈，湘月薄于纸。团扇轻分，桃叶未妨姊。

剧怜听雨湾头，花花叶叶，恁没个、鲤鱼红尾。
依韵和晏相公
梅尧臣（宋代）

微生守贱贫，文字出肝胆。
一为清颍行，物象颇所览。
泊舟寒潭清，野兴入秋菼。
因吟适情性，秋欲到平淡。
苦辞未圆熟，刺口剧菱芡。
方将挹溟海，器小已潋滟。
广流不拒细，愧抱独慊慊。
疲马去轩时，恋嘶刍秣减。
兹继周南篇，短桡宁及舰。
试知不自量，感涕屡挥掺。
冯唐庙
周密（宋代）

自古英雄遇者稀，为郎未是不逢时。江湖亦有如公者，两鬓苍苍理钓丝。
七日发岳麓道中寻梅不获至十日遇雪赋比
林用中（宋代）

昨日来时万里林，长江雪厚侵犹深。
苍茫不见梅花意，重对晴天豁晚襟。
桂飘香
曹冠（宋代）

律应清商，嫩凉生、金风乍飘林叶。玉兔腾精，光浸楼台，宛似广寒宫阙。远山横翠烟霏敛，鹊枝绕、蛩声凄切。气萧爽，一年好处，桂花时节。香压群芳妙绝。记蟾窟高枝，两曾攀折。思报君亲，何事壮怀犹郁。传岩莘野时方隐，心先定、经纶施设。赏花醉，持杯更邀皓月。
初晴
陆游（宋代）

暑雨初收体为轻，远山尽出眼偏明。
诗凭写兴忘工拙，酒取浇愁任浊清。
绿树有阴休倦步，澄溪无滓濯尘缨。
老人本少凋年感，不奈江城暮角声。
次夕黎秘书携酒曾缮部同过得霄字
欧大任（明代）

故人尊酒慰萧条，并控骅骝意气骄。郢里高歌回白雪，燕台寒色满青霄。

城边明月鸿声起，灯下清霜木叶飘。此夕谢庄惭作赋，词臣多在圣明朝。
集贤殿考试罢二首 其一
苏辙（宋代）

振鹭纷纷未著行，初从江海觇清光。卷声风雨中庭起，笔势云烟累幅长。

病眼尚能分白黑，众毛空复数骊黄。禁中已许公孙第，得失何私物自忙。
花犯 小石 其三 咏梅
周邦彦（宋代）

粉墙低，梅花照眼，依然旧风味。露痕轻缀。疑净洗铅华，无限佳丽。

去年胜赏曾孤倚，冰盘同燕喜。更可惜、雪中高树，香篝熏素被。

今年对花最匆匆，相逢似有恨，依依愁悴。吟望久，青苔上、旋看飞坠。

相将见、脆圆荐酒，人正在、空江烟浪里。但梦想、一枝潇洒，黄昏斜照水。
次伯仁过道傍田家韵
裘万顷（宋代）

桃源千载锁烟云，若辈安知古有秦。
恐是吴兴沈东老，一樽聊复醉诗人。
奉和幸三会寺应制
李峤（唐代）

故台苍颉里，新邑紫泉居。岁在开金寺，时来降玉舆。

龙形虽近刹，鸟迹尚留书。竹是蒸青外，池仍点墨馀。

天文光圣草，宝思合真如。谬奉千龄日，欣陪十地初。
白蝴蝶
黎国衡（明代）

紫陌红尘伴侣稀，素容冉冉映斜晖。巧穿玉蕊浑无影，轻掠朱樱觉独飞。

香阁似曾沾露粉，风前犹自护绡衣。秋霜一别知何处，琼树还应化梦归。
颂古 其三 五位
释慧兰（宋代）

正中来玉兔，团天耀九垓。万古碧潭无影像，红炉焰里雪华开。
临安三绝 锦溪
苏轼（宋代）

楚人休笑沐猴冠，越俗徒夸翁子贤。
五百年间异人出，尽将锦绣裹山川。
落成会咏一首
陈元光（唐代）

泉潮天万里，一镇屹天中。筮宅龙钟地，承恩燕翼宫。

环堂巍岳秀，带砺大江雄。轮奂云霄望，晶华日月通。

凌烟乔木茂，献宝介圭崇。昆俊歌常棣，民和教即戎。

盘庚迁美土，陶侃效兼庸。设醴延张老，开轩礼吕蒙。

无孤南国仰，庶补圣皇功。
送郑推官
刘攽（宋代）

此邦人事少，离恨不关心。顿与吾子别，如何旅思深。

暖风随跃马，永路变鸣禽。蓬鬓添衰白，知予厌滞淫。
和
梅尧臣（宋代）

尝闻养骐骥，辟恶系猕猴。供奉新教艺，将军旧病偷。

聊看缘柱杪，尚想傍崖头。更祝南州使，如拳试为求。
端午帖子·太上皇帝阁
周必大（宋代）

节迩天申竞祝尧，官家重叠赐轻绡。
自然舜孝移风俗，寓意枭羹鄙汉朝。
次韵苏公翰林赠同职邓温伯怀旧作
晁补之（宋代）

雪堂蜜酒花作醅，教蜂使酿花自栽。
堂前雪落蜂正蛰，恨蜂不采西山梅。
漫浪饮处空有迹，无酒可沃胸崔嵬。
不知几唤樊口渡，五见新历颁清台。
邓公昔叹不可挽，素衣未化京雒埃。
山中相邀阻筇杖，天上对直同金罍。
只今江边春更好，渔蓑不晒悬墙隈。
百年变化谁得料，剑光自出丰城苔。
老儒经济国势定，近臣献纳天颜开。
蜀公亭上别公处，花柳未逐东风摧。
尚容登堂谭落屑，不媿索米肠鸣雷。
因知流落本天命，何必挽引须时来。
九关沉沉虎豹静，无复极目江枫哀。
舞曲歌辞。屈柘词
温庭筠（唐代）

杨柳萦桥绿，玫瑰拂地红。绣衫金騕褭，花髻玉珑璁。

宿雨香潜润，春流水暗通。画楼初梦断，晴日照湘风。
西湖图
张弼（明代）

大言杭州西湖天下无，东坡到处皆西湖。触目会心不在远，谁能肖此西湖图。

我从图中卧游去，涌金门外云模糊。山如游龙水如练，桥如影月舟如凫。

孤山深处访和靖，昔日梅花知有无。青草离离岳有冢，采芳具拜奠金壶。

安得利□捻奸孽，聊触忿气歌呜呜。异时尘土俱扫尽，乾坤清气属老夫。

君不见北京西湖更清妙，歌舞浮尘飞不到。我曾几度水云乡，醉眼看天发长啸。
贺新郎 虔州感遇
王策（清代）

太息人间世。忆同乡、前朝司马，上公门第。十万貔貅屯紫塞，一上横空节制。

叱诧处、风雷齐起。倏忽华堂生荆棘，断蓬寒、捲散群罗绮。

山邱恨，几时洗。

女孙远落天涯里。半生来、侯门厮养，秃襟盘髻。瞥遇风前谈乡邑，历历家门能记。

说不尽、伤心情事。苦语未终忙摇手，泪呼君、住诉飘零意。

我亦是，诸王裔。
严先生祠
徐渭（明代）

碧水映何深，高踪那可寻。
不知天子贵，自是故人心。
山霭消春雪，江风洒暮林。
如闻流水引，谁识伯牙琴。
重会云叟禅师
释德洪（宋代）

气味似前辈，见之长眼明。闲须研法味，老不减诗情。

草圣因蛇斗，禅枝解虎争。一堂聊寄傲，疏快饯馀生。
小重山·薄雪初消银月单
曾原一（宋代）

薄雪初消银月单。疏疏浮竹影、矮红阑。梅花梦事落孤山。禁人处，霜重鼓声寒。留取晓来看。斑帘低小阁、烛花残。一帆明月去沧湾。空相忆，雪浪月痕翻。
洞仙歌·黄花满地
赵长卿（宋代）

黄花满地，庭院重阳後。天气凄清透襟袖。动离情、最苦旅馆萧条，那更堪、风剪凋零飞柳。临歧曾执手。祝付叮咛，知会别来念人否。为多情，生怕分离，只知道、准拟别来消瘦。甚苦苦、促装赴归期，要趁他、橘绿澄黄时候。
送李伯珍主管西归
杨万里（宋代）

淡墨题名冠子衿，一星州县叹游沉。
向来寄我南楼赋，不减古游东武吟。
几阁文书聊韫玉，兰台笔札即紬金。
李家兄弟鵷鸾侣，一日双飞入上林。
春贴子词 其二
周麟之（宋代）

红日升旸谷，青辉应嶰筒。万方陶美化，浑在泰和中。
蓟州桃花寺壁诗
佚名（明代）

旧有桃花树，人呼寺故云。
石危秋鹭上，滩远夜僧闻。
汲井连黄叶，登台散白云。
烧丹勾漏令，无处不逢君。
嘲吴人观者
杨收（唐代）

尔幸无羸角，何用触吾藩。若是升堂者，还应自得门。
跋赵唐卿所藏访戴图
张元干（宋代）

万壑千岩一剡溪，漫天云冻雪风飞。
人踪鸟迹俱沉绝，独有扁舟兴尽归。
宫词 其二十七
周彦质（宋代）

新拜贤妃国媛才，穹崇品秩视三台。捧麻入谢天恩后，院院嫔嫱展贺来。
村舍
蔡羽（明代）

春水明沙鸟，斜阳铺绿茸。
墟远笛声乱，峰高霞影重。
饮谋青涧竹，坐记碧坛松。
莫道山中静，莺啼树树浓。
洋州三十景·书轩
鲜于侁（宋代）

朱门谢俗客，幽斋叙友人。
澄澜鉴止水，高节看丛筠。
行苗有感适东曙有和章叠韵为谢
顾清（明代）

屋上青林水上田，林间曳杖自年年。本来瓦缶非周鼎，欲捧丸泥障蜀川。

幸不风尘随澒洞，敢嗟轮辐限清涟。分秧昨日新题句，又托王维画里传。
霜天晓角·□□□□
刘辰翁（宋代）

□□□□。□□□□□。□□□□□□，□□□、□□□。治中心似佛。治中心似日。人祝治中千岁，似翁福、似翁德。
诗一首
蒋之奇（宋代）

凌风泛浪白于云，野牧湖中晓至昏。一举招旗毕来集，至今人号养鹅墩。
七峰亭独坐
喻良能（宋代）

雨霁失炎燠，新亭境清淑。
层波绿奫泫，叠嶂青陆续。
风篁韵丝桐，烟柳开画轴。
澹然尘虑销，庶足永曛旭。
临江仙（与同官饮于海棠花下，烧烛照花即席赋）
魏了翁（宋代）

自有天然真富贵，本来不为人妍。谨将醉眼著繁边。更擎高烛照，惊搅夜深眠。

花不能言还自笑，何须有许多般。满空明月四垂天。柳边红沁露，竹外翠微烟。
十二时歌
释印肃（宋代）

鸡鸣丑，飞空著地波波走。
演若达多再得头，依前不换旧时首。
达不达，有不有，
有达不到休开口。拈槌竖拂有谁知，
逐迹寻臊真猎狗。
景祐祭文宣王庙六首
佚名（隋代）

无疆之礼，配侑可宗。
事举以类，兴享其从。
嘉粟旨酒，登荐惟恭。
降此遐福，令位肃雍。
新晴望北山
文同（宋代）

西风吹北山，晚日晒新雨。
岚光发岩岫，草木纷可数。
翠壁倚万丈，白云横一楼。
待访餐霞人，斯游欲谁与。
溪南大雪示常子正
朱翌（宋代）

王者有德琪树生，兵马欲洗银瓮出。
天将以宝奠中原，何用真瓮传恍惚。
沙寒汀冷鹭啄冰，藻暖饵香鱼近罾。
梅花抱蕊不肯吐，敛衽且让天花升。
朱门歌呼正围妓，江上猎围飞铁骑。
惟有书生无所为，下帷煮茗候汤沸。
艮岳百咏 东西关
李质（唐代）

天上人间自不同，故留关钥限西东。姓名若在黄金籍，日日朝元路自通。
次韵和永叔新岁书事见寄
梅尧臣（宋代）

尖风细细欲穿帘，残雪微销冻结檐。
盏里醇醪无限满，镜中白发不知添。
妍童喜舞开罗幕，小吏愁凘入砚蟾。
幸得从公特直笔，定应无复叹齑盐。
幽栖
真山民（宋代）

鹤护松扉久不开，蒲团端坐思悠哉。
故交只向梦中见，閒事不经心上来。
双屐蹑云春采药，一筇拄月夜观梅。
东风似见山童懒，自与幽人扫径苔。
浪淘沙 集古送张湘兰之湖南
葛秀英（清代）

华屋艳神仙。冶态娇妍。纤腰婉约步金莲。

多事春风入闺闼，独立花前。

遥指夕阳边。嫩草如烟。离人独上洞庭船。

一去哪知行近远，目断遥天。
小雪次北客韵
连文凤（宋代）

丰年佳瑞此先知，莫恨无多莫恨迟。
若使纷纷犹未已，梅花冻杀又多时。
宝祐二年皇子冠二十首 其九
郊庙朝会歌辞（宋代）

秩秩宾筵，笾豆孔嘉。帝子至止，衿缨振华。周旋陟降，礼行三加。

成人有德，匪骄匪奢。
昔日
陆游（宋代）

昔日从戎日，身由许国轻。
阵如新月偃，箭作饿鸱鸣。
坚壁临关守，连营并渭耕。
至今悲义士，书帛报番情。
关山月
李咸用（唐代）

离离天际云，皎皎关山月。羌笛一声来，白尽征人发。

嘹唳孤鸿高，萧索悲风发。雪压塞尘清，雕落沙场阔。

何当胡无人，荷戈朝凤阙。
和清溪可居壁间韵
薛嵎（宋代）

松风相对揜重关，何止浮生半日闲。
此是仙家真境界，蓬莱犹在有无间。
辋川集二十首。漆园
裴迪（唐代）

好闲早成性，果此谐宿诺。今日漆园游，还同庄叟乐。
元丰盛
朱服（宋代）

冠带桥门路，雍容俊士关。微言尊噩噩，小道屏閒閒。

礼乐高千古，诗书到百蛮。斯文知未泯，璧水尚如环。
踏青游
佚名（宋代）

岭上梅残，堤畔柳眠娇小。绽数枝、横烟临沼。既大雅，且秾丽，繁枝不扰。

冒寒来、游蜂戏蝶尚阻，年年占得春早。澹白轻红，清香迎芳道。

更情与、碧天如扫。魏台妆，吴姬袖，妖妍多少。为传语、无言分付甘桃李，不比闲花浪草。
题扬州因大师小池
彭汝砺（宋代）

阒寂黄金宇，清泠碧玉池。轩楹收冷淡，松竹让幽奇。

岸蹙源流浅，山阴月到迟。未能活鱼鳖，安可卧蛟螭。
自安仁至豫章途中杂兴十九首 其六
赵蕃（宋代）

小立溪头唤野航，雨馀林木倍森凉。少焉步到临流寺，鹳鹤飞鸣满夕阳。
前汉门 樊崇徐宣
周昙（唐代）

庸中佼佼铁铮铮，百万长驱入帝京。首事纵隳三善在，归仁何虑不全生。
晚夏西园二首
宋祁（宋代）

道樾阴阴密，畦泉活活流。
梨成津向润，瓜熟子相钩。
十八男屼温㞦迎于雁荡温守石牧之以诗见寄次韵
赵抃（宋代）

自谙趋拜力惟艰，柯岭归休远帝寰。抱瓮不能师老圃，驱车犹足访名山。

鱼书入手慇勤后，雁字排空杳霭间。多荷主人期我意，谢公遗迹愿跻攀。
宁川道中口占
汪梦斗（宋代）

缓兀吟鞍去，鞭长袖里垂。烟分村远近，水见地高卑。

风紧鸟飞疾，川寒鱼上迟。拥炉坐残雪，久已数归期。
咏史
冯必大（宋代）

亭长何曾识帝王，入关便解约三章。
只消一勺清冷水，冷却秦锅百沸汤。
出郭
潘遵祁（清代）

出郭刚乘雨后天，芳林如画草如烟。波痕乍长三篙活，日影微烘一笠圆。

世事不来寻老圃，人生只合泛轻船。含情独向春江立，流尽桃花望渺然。
偈倾一百六十九首
释智朋（宋代）

秋气澄清，秋空如镜。
万籁沉寂，明月一轮。
尽大地人彻晓竞观，不知昧却自己光明。
雁塔瑶簪
李士安（明代）

花树似簪山，晴香高惹步。纵有五湖来，不浮孤影去。
送浩翁赴梁县
王遂（宋代）

当年受气便神明，未必冰壶有此情。
自是胸中少凡近，犹须境外立功名。
谪居岁月能闻道，多病工夫近养生。
尚记漫塘曾有语，弟才无用不如兄。
苕溪杂兴四首
苏泂（宋代）

只道还家犹未还，故山书册蠹鱼残。
半生不疗饥寒苦，空有诗名满世间。
次韵罗伟正寺丞见遗之什
李弥逊（宋代）

雕鹗逢秋已恨迟，公才如此尚谁羁。
江城樽俎未三月，世路干戈方百为。
去马便如千里别，断葭已作十分披。
它年若下襄城路，鞭影应能指具茨。
怀旧
张彦修（宋代）

百年天地德何孤，洗却尘心半点无。几上仲宣楼外望，落霞飞处坠金乌。
郑太玉送子鱼
唐庚（宋代）

便当权阁太常斋，药灶于傍手自煨。须信子鱼藏妙理，坐令母蟹愧几才。

刀头定向何时得，剑脊频将好意来。老去少陵虽病肺，尚堪持此荐寒醅。
睡起
萧立之（宋代）

薄酒匆匆与睡谋，夜长无寝怯更筹。要嗔早起还多事，浩笑春来失自由。

雪禁好花偏耐晚，雨肥枯涧已堪舟。自怜跬步元婴阁，未有新诗续旧游。
舟中忆爪哇之游杂述八首 其五
陈宝琛（清代）

承平重海禁，金钱防外流。顾利市舶榷，不为人满谋。

潭潭白玉堂，车马拟王侯。岂无邦族念，老死沦炎洲。

输税既不赀，遗产常见收。故知莫我谷，欲归宁且留。

覆车纵弗戒，怀璧庸非尤？新喜诏改制，吏良政傥修。

喁喁向北极，犹是赤子俦。
唐多令 秋海棠
唐蕴贞（清代）

何处问红妆。花开总断肠。便无风也自悽怆。者是离魂魂外影，风寒月、总昏黄。

巧与借韶光。斜阳冷到窗。奈朱颜已是秋娘。淡染胭脂轻著粉，恁消受、晚来凉。
偈十二首
释文准（宋代）

八月中秋天凉，芙蓉花发映禅房。
老胡大道分明在，不必诸方问短长。
短不是短，长不是长。
短长不是处，是道非思量。
思量不及，文彩愈彰。
秋山兮秋云片片，秋江兮秋水洋洋。
风悲兰社，天澹澹浪。
欲言言不及，林下好商量。
偈颂一百六十首 其四十四
释宗杲（宋代）

处处真，处处真，尘尘尽是本来人。真实说时声不现，正体堂堂没却身。
望夫石
俞德邻（宋代）

朝望夫，暮望夫。望夫夫不至，江树烟模糊。一朝化为石，谁知望夫苦。

独有坚贞心，千古复万古。
赠日者
释元肇（宋代）

君推造化最幽玄，白屋曾经定状元。休向深云问消息，春风只在杏花园。
里中女
于濆（唐代）

吾闻池中鱼，不识海水深；
吾闻桑下女，不识华堂阴。
贫窗苦机杼，富家鸣杵砧。
天与双明眸，只教识蒿簪。
徒惜越娃貌，亦蕴韩娥音。
珠玉不到眼，遂无奢侈心。
岂知赵飞燕，满髻钗黄金。
独登南楼兼怀严圣几俞若晦
章甫（宋代）

瓜茗难逃暑，蚊蝇正作秋。
劳生一念错，晚境万缘休。
笔老无新语，囊空有敝裘。
閒携瘦藤杖，独上郡南楼。
徐太史薜荔园辞 其八 留月峰
邵宝（明代）

月明兮峰景，既东兮复西指。佳期兮夕骋，扣环窦兮栖栖。
次韵和酬
释契嵩（宋代）

岁晚阴沈天宇昏，宗雷访我更携君。相期石屋宜投宿，独憩山茨学卧云。

雪映窗棂人已静，风吟灯影夜初分。自怜惠永多闲散，强接清言愧不文。
御风桥
郭印（宋代）

是身如虚空，风马时独御。青天手可扪，便欲飞腾去。
题许伯清维摩室
宦进（明代）

诗习陶韦帖有颜，怕沾烦恼借参禅。法华妙义经还注，金栗如来影亦传。

一炷夜香葱岭月，半瓯春茗雪山泉。斋头不息琉璃火，且读吾儒未了篇。
憩归州光孝寺寺後有冢近岁或发之得宝玉剑佩
陆游（宋代）

秭归城畔蹋斜阳，古寺无僧昼闭房。
残佩断钗陵谷变，苫茆架竹井闾荒。
虎行欲与人争路，猿啸能令客断肠。
寂寞倚楼搔短发，剩题新恨付巴娘。